【耀眼精選】綫路萬里揭底牌
2024年04月06日 23:00
東網電視
更多新聞短片
每逢跑馬筆者嘅電話喺場與場之間就會咇咇聲響唔停,幾位戰友都會趁呢段空檔分享對當日場地嘅睇法,邊啲馬有投注價值,輸咗就哭馬喪,贏嘅就出事後飛炫耀吓。響啱啱嘅禮拜三,有位戰友好靜局,直至跑晒8場先至蒲頭,劈頭第一句話自己成就解鎖。呢位戰友不嬲都走得好前,係我哋圍內第一個唔再睇電視直播寧願上網睇細芒,亦係好早就嘗試用AI幫手度馬嘅高手,正當筆者同其餘幾位戰友估緊佢係唔係贏大錢時,佢先開估話成晚對住部電腦,但係齋睇唔賭一毫子都冇買過,係自接觸賽馬以嚟嘅第一次。
泥地賽過往係出擊嘅好時機,憑住對血統嘅認知,經常可以發掘到好似早幾季響馬雅胯下爆53倍嘅「禪勝寶駒」呢類轉場嘅冷門馬。不過近兩季泥地跑道,幾位戰友都異口同聲話好難捉摸,跑道偏差同變化主導勝負,完全掩蓋馬匹實力同場地性能,唔單止賽果難捉,賽後做功課更加易被誤導同扭曲,近乎唔可信。
今期推介兩駒,第2場「大將」血統長好過短,對上3戰逐步增程部署正路,初跑2000米係時候現真身,不過前提場地要乾快唔好太黏。第4場「綫路萬里」上仗初出拉士200米追勢吸引,加程隨時揭底牌。